J. Burian, poslanec: (2008-02-05):
Ďakujem za strpenie a budem pokračovať vo svojom vystúpení. Po mojom vystúpení v Národnej rade minulý týždeň spustila sa určitá vlna rôznych diskusií. Rád by som ju dal na pravú mieru, lebo to, čo sme tu počuli, bola nielen znôžka, by som povedal, ako tu niekoľkokrát bolo opakované, lží, ale znôžka, by som povedal, rôznych nezmyslov a doslova tuposti. A na to by som veľmi rád reagoval, lebo nerád by som, aby na vecné pripomienky a vecné argumentácie sa tu argumentovalo rôznymi amatérskymi vystúpeniami, príp. nedá sa to ani zrovnať s amatérskym vystúpením. Takže prvá vec. Ja som vo svojej faktickej poznámke deklaroval, že tým, ako pán bývalý minister financií vystúpil, sa jednoducho deklasoval v očiach odbornej verejnosti v rôznych častiach, ktoré budem tu spomínať. Prvá vec bola deklarovaná, že tým, že ja som pracoval vo Východoslovenských železiarňach, tým som sa ja deklasoval. Tak ja musím upozorniť, pracoval som od nástupu pána Berghauera namiesto prezidenta a ešte pracoval som za pána Eichlera. Čiže bol som tam asi v priebehu šiestich prezidentov. Pracoval som na poste, ktorý nebol štatutárnym postom alebo manažérskym postom. Musím upozorniť, že som pracoval ako človek, ktorý mal na starosti nielen oblasť, to, čo sa tu deklaruje, hedgeovania. A nazvime do dealing, lebo dealingové aktivity sú. Tvorili možno jednu pätinu, jednu šestinu práce. Ale základom je finančné riadenie. Základom je treasury, pokladnica, základom je plánovanie, daňové systémy. To všetko som absolvoval, preto som všetko riadil. Manažoval som dosť veľa ľudí na to, aby som každej tejto oblasti rozumel a to, o čom hovorím, vypodložil aj efektívnymi údajmi. Ja si osobne myslím, práve naopak, deklasujú sa ľudia, ktorí v živote nepracovali vo firme a v živote nezabezpečovali riadenie, výkon. A myslím, že táto privatizácia je preukázaním amatérskeho prístupu k riadeniu financií a k riadeniu štátnych záujmov, fiškálnych záujmov. Čiže toto je pre mňa deklasovanie, pokiaľ budú hovoriť ľudia, ktorí odborne ďaleko zaostávajú za tým, akým pekným spôsobom sa prezentujú. Ja vám prečítam troška, a teraz sa vrátim už teda v podstate toho, čo je predmetom dnes. A to je privatizácia Slovenského plynárenského priemyslu. Pán poslanec Mikloš sa vyjadril: „Keby poznal pán poslanec Burian smernicu matka dcéra, tak by vedel, že v takom prípade dokonca aj za obdobie, keď existovala daň z dividend, táto daň z dividend tu platená nebola,“ ešte raz opakujem, „táto daň z dividend tu platená nebola, pretože podľa tejto smernice matka dcéra platí, že ak dcérska spoločnosť založená materskou spoločnosťou v inej členskej krajine Európskej únie niekde pôsobí, tak dividendy neplatí. Platí ich podľa zákona materskej krajine.“ No ak toto má byť odborné vyjadrenie bývalého ministra financií, nehnevajte sa, ale toto sa nedá iným spôsobom povedať, ako že je to nedôstojné exministra financií. (Potlesk.) Je to taká znôžka hlúpostí, že ak by túto niekde zaprezentoval pred odborným fórom, ja neviem, akým spôsobom by sa osobne sám cítil. Takže podľa tejto teórie by vlastne daň z dividend nebola platená vôbec na Slovensku, lebo každý, kto privatizoval niečo na Slovensku, musí mať nejakú matku. No ja vám teraz vysvetlím, prečo bola v zmluve medzi Slovenským plynárenským priemyslom a strategickými partnermi Ruhrgas a Gaz de France zmienka o tom, že môžu si vytvoriť spoločnosť na území Holandska, môžu si vytvoriť spoločnosť mimo teda štátov, v ktorých pôsobia materské spoločnosti. No je na to veľmi jednoduchý dôvod. Takmer v každej zmluve o zamedzení dvojitého zdanenia je podmienkou, že ak sa chcete zbaviť dane z dividend, musíte vlastniť minimálne 25 % tej spoločnosti, v ktorej privatizujete. A skúste matematicky spočítať, keďže tieto dve spoločnosti privatizovali 49 %, každá z nich má po 24,5 %, no logicky nemá 50 %, nemá 25 % každá z týchto spoločností. Tak museli založiť samostatnú spoločnosť, na území Holandska, a vytvoriť tak precedens toho, že vlastnia viac ako 25 % akcií Slovenského plynárenského priemyslu. Čiže to je veľmi jednoduchá matematika, obísť to, aby každá z týchto spoločností mala 25 %. Teda vytvorením spoločného podniku obišli túto podmienku, lebo vlastnili 49 %. Čiže chtiac-nechtiac Gaz de France a Ruhrgas vytvorili spoločnú firmu, ktorá zabezpečovala to, aby obišli daň z dividend. Áno, v Holandsku nie je platená daň z dividend. A teraz príklad. Ak by tieto materské spoločnosti si nechali akcie priamo vo Francúzsku alebo v Nemecku, platili by normálnu daň z dividend, teda platili by na území Slovenska, lebo takýmto spôsobom sa to nedá obísť. Čiže by platili 15 % u nás a zároveň by mohli takúto daň si uplatniť v Nemecku. A vo Francúzsku by to bolo 10 %. Čiže tu je ten celý proces, celý fígeľ a celá tá hra, celé to, o čo vlastne tu hráme sa s daňou z dividend. A vôbec nelogické by bolo, prečo by práve do zmluvy, do vážnej zmluvy medzinárodnej sa takáto náležitosť zmluvná dostala. Bolo by to z jednoduchého dôvodu, toho, čo som vám vysvetlil, obísť platenie dane z dividend, za rok 2002, keď tento podnik títo strategickí partneri riadili sotva päť mesiacov, lebo efektívny prevod akcií bol 11. 7. 2002, pričom brali dividendy za rok 2002 v roku 2003. Čiže takýmto exaktným spôsobom sa to obišlo. A my sme vytvorili podmienky na to, aby sme im jednoducho umožnili túto daň z dividend nezaplatiť. A vytvorili sme právny precedens priamo v zmluve na to, môžete si takýmto spôsobom nechať 558 mil. Sk, na ktorých, ešte raz podotýkam, sa podieľali prácou asi päť mesiacov. Čiže to je prvá vec, ktorú by som veľmi rád dal do pozornosti. A teraz druhá časť. Myslím si, že o tých kurzových stratách a kurzových rozdieloch bolo tu strašne veľa povedaného. Ja sa nechcem vyjadrovať, by som povedal, k takým prízemným diskusiám o tom, prečo sa nehedgeovali ja neviem európske fondy voči slovenskej korune. No, pán poslanec Štefanec, vám dám jednu informáciu, teda tajnú informáciu, ktorú tu podával aj pán poslanec Mikloš o sponzoroch. Tak vám dajú tajnú informáciu, slovenská koruna nie je svetovou menou. A preto sa voči nej nedá jednoducho takýto objem nejakým spôsobom zahedgeovať, nedá sa poistiť. (Potlesk.) Mimo toho vám môžem povedať ešte ďalšiu informáciu. Nie je to tak ani s českou korunou. A Česi to urobili veľmi dobre, jednoducho tento obchod urobili v eurách, čo je dominantná mena Českej republiky. To, čo tvrdím, čo mala urobiť vláda, ktorá vtedy riadila tento privatizačný projekt, je to, že mala iba jednoducho ctiť si to, čo prijala Národná banka Slovenska, ctiť si to, aby zabezpečila normálny konverzný kurz eura a dolára v pomere toho, aký je menový kôš, aká je devízová pozícia Slovenskej republiky. A devízová pozícia Slovenskej republiky, ako viete, v tom čase bola 70 : 30. Môžem vám vybrať štatistické dáta Národnej banky Slovenska. Ak zistíme, aký bol stav pomeru dolára k euru k 30. 6. a aký bol ten stav k 30. 7., z toho jasne vidíme, že 1,89 mld. dolárov musela vymeniť Národná  banka na eurá. A čo sa stalo? V čase, keď sa podpisovala zmluva, lebo kurzový rozdiel je deň, keď vystavím faktúru, príp., deň, keď podpíšem zmluvu a keď inkasujem, jednoducho kurz bol 1,132 a pri efektívnom inkase bol kurz 1,007. Prísť 236 mil. eur takýmto amatérskym spôsobom, no, dovolím si povedať, to je veľký úspech (Potlesk.), veľký úspech na to, že ani privatizačný poradca, ktorý dostal 1,2 mld. Sk, nebol schopný takéto niečo poradiť. A ak bol schopný poradiť, prečo nectila vláda túto základnú vec. Pán poslanec Kužma, som si pozrel retrospektívne, ako kto vystupoval k tomuto návrhu, deklaroval, že jednoducho vláda nevedela presne, kedy bude inkaso tejto zmluvy. No musím ho upozorniť, že 8. 7. 2002 bol predpoklad, kedy tento deal bude ukončený, 11. 12. bol efektívny prevod peňazí a efektívny prevod akcií, rozdiel tri dni. Musím vás upozorniť, pán poslanec Kužma, že divím sa, že toľko veľkých odborníkov finančných má SDKÚ, keď teda základné veci nevieme, že takýto forward sa dá urobiť s premenlivou dodávkou bez problémov, či je dvojtýždňová alebo mesačná. Čiže tam nie je problém urobiť forward alebo opciu na dlhšie obdobie. Je otázka rozdielu ceny. Ale tú cenu som vám vysvetlil ešte na začiatku, že forwardové body k tejto transakcii boli plusové, boli plusové pre túto transakciu. Forwardové body, to je rozdiel úrokových sadzieb eura a amerického dolára. Za normálnych okolností to by nebolo 236 mil., ale bolo by to o niečo viac. Ak by sme urobili aj tú premenlivú dodávku, tak jednoducho minimálne tvrdím, 236 mil. by tam bolo eur. Oficiálne môžeme otvoriť verejnú diskusiu. A ja vyzývam Národnú banku Slovenska, keď bola taká veľmi, by som povedal, rýchla pri vyjadrení sa k dôchodkovým správcovským spoločnostiam, nech sa efektívne vyjadrí, čo urobila s peniazmi, ktoré získala z privatizácie Slovenského plynárenského priemyslu, a akým kurzom to bolo urobené a akú hodnotu dostala? (Potlesk.) Nech vám Národná banka ako inštitút vysvetlí, čo ste asi mali urobiť v tom čase, aby tento štát neprišiel o peniaze, o ktoré efektívne prišiel. Tu je pes zakopaný, lebo táto efektívna diskusia sa zvrháva na to, pán poslanec Štefanec, ale myslím, že asi je zbytočné sa vyjadrovať, nejaké hedgeovanie nezmyselným rozprávaním. A k tomu, že česká koruna prišla o 11 mld. Jednoducho česká vláda to urobila priamo v eurách. A to je menový kôš Českej republiky. Neprišla o žiadny kurzový rozdiel. To je presne to, čo ste vysvetľovali, že síce na jednej strane, keďže sme to predali v dolároch, sa nám znížila hodnota, za ktorú sme inkasovali, na druhej strane sa nám znížili záväzky v dolárovej pozícii, ale keď raz euro je moja dominantná mena, tak mám záujem, aby česká vláda stratila na predaji v českej korune, tak získa na tom, že jednoducho sa jej to vráti na záväzkoch voči českej korune. Čiže to je to, že vy posudzujete dve rozdielne kategórie, jednoducho nezmyselný predaj v amerických dolároch. To tvrdím. A ja dúfam, že odborná verejnosť sa k tomu vyjadrí. A môžeme sa stretnúť na platforme odbornej diskusie, a nie nejakých, by som povedal, prízemných diskusií. Vrátim sa ešte k tomu, čo tu bolo dosť dlho rozprávané, privatizačnému poradcovi. Nie je dôležité to, či u privatizačného poradcu dnes je odmena 1,168 % z celkovej sumy, čo je 1,2 mld. Sk, dôležité je to, kto si dovolil to... (Vystúpenie prerušené predsedajúcou.)